b'\n_START_ARTICLE_\nApostel\n_START_SECTION_\nOrdets betydning\n_START_PARAGRAPH_\nI latinske bibler er ordet oversatt med \xc2\xabmisjon\xc3\xa6r\xc2\xbb. Begrepene apostel og misjon\xc3\xa6r brukes i dag \xe2\x80\x93 og gjennom kirkehistorien \xe2\x80\x93 likevel om ulike funksjoner, selv om det formelt sett er samme ord p\xc3\xa5 to ulike spr\xc3\xa5k. I noen tilfeller er det dog en overlapping mellom funksjonene til apostel og misjon\xc3\xa6r. Apostel er ikke det samme som disippel. En disippel er en elev av en \xc3\xa5ndelig leder / l\xc3\xa6rer. Det er naturlig at man f\xc3\xb8rst er en disippel f\xc3\xb8r man eventuelt kan bli en apostel. Veldig mange, om ikke alle, av Jesu disipler ble senere apostler. Den st\xc3\xb8rste, Paulus, hedningenes apostel, var ikke blant Jesu tilhengere mens Jesus levde. Og etter Jesu d\xc3\xb8d og oppstandelse var han en stor motstander og forf\xc3\xb8lger av de kristne, og var ogs\xc3\xa5 enig i drap p\xc3\xa5 disse. Det var under forf\xc3\xb8lgelse av disse at han fikk se og h\xc3\xb8re Jesus, den oppstandne, i et kraftig syn. (Ap.gj.kap 9) Etter omvendelse, b\xc3\xb8nn og ydmykhet, d\xc3\xa5p og flere \xc3\xa5rs l\xc3\xa6re (disippel), sendte Gud ham ut til \xc3\xa5 v\xc3\xa6re hedningenes apostel. Betegnelsen \xc2\xabapostel\xc2\xbb brukes ogs\xc3\xa5 om andre markante skikkelser i kirkehistorien.\n_START_SECTION_\nJesu tolv apostler\n_START_PARAGRAPH_\nDet nye testamentet forteller at Jesus hadde mange disipler, men at han valgte ut 12 av disse til \xc3\xa5 ha en spesiell rolle. Han kalte disse 12 for apostler. Apostlene hadde et spesielt n\xc3\xa6rt forhold til Jesus mens han drev sin undervisning. Blant annet var de 12 med p\xc3\xa5 Jesu siste m\xc3\xa5ltid. _NEWLINE_Apostlenes viktigste oppgave skulle dog v\xc3\xa6re etter Jesu d\xc3\xb8d og oppstandelse. Da mottok de Misjonsbefalingen som er \xc2\xabprogramerkl\xc3\xa6ringen\xc2\xbb for all kristen misjon. De 12 apostlene grunnla deretter historiens f\xc3\xb8rste kristne menighet, som var i Jerusalem. De grunnla dessuten den f\xc3\xb8rste kristne misjonsbevegelse, som beskrives i de f\xc3\xb8rste tolv kapitler av Apostlenes gjerninger. _NEWLINE_Tradisjonen sier at 11 av de 12 apostlene ble drept for sin tros skyld. Den eneste som d\xc3\xb8de en naturlig d\xc3\xb8d i h\xc3\xb8y alder var Johannes.\n_START_SECTION_\nTidlig kristen tid\n_START_PARAGRAPH_\nI den f\xc3\xb8rste kristne tid ble tittelen apostel ogs\xc3\xa5 brukt om andre menn og kvinner som hadde viktige funksjoner innen misjon. De mest kjente av disse som omtales i Det nye testamentet som apostler er Barnabas, Paulus, Silas og Timoteus. Den eneste kvinnelige apostel som er nevnt i Det nye testamente er Junia._NEWLINE_Disse apostlene omtales noen ganger som \xc2\xabDen hellige \xc3\xa5nds\xc2\xbb apostler, for \xc3\xa5 skille dem fra de tolv som Jesus selv utvalgte. Paulus var alts\xc3\xa5 ikke blant Jesu tolv apostler, men tilh\xc3\xb8rte denne andre gruppen av apostler.\n_START_SECTION_\nKirkehistorien\n_START_PARAGRAPH_\nGjennom kirkehistorien har misjon\xc3\xa6rer som har gjort et banebrytende arbeid noen ganger blitt tillagt tittelen apostel. Det har sin bakgrunn i at Paulus omtalte seg selv som \xc2\xabhedningenes apostel\xc2\xbb. Eksempler p\xc3\xa5 slike er: Ansgar, Nordens apostel, Hans Egede, Gr\xc3\xb8nlands apostel og Hudson Taylor, Kinas apostel._NEWLINE_Noen kirkesamfunn har inkludert begrepet apostel i sin styringsstruktur. Den romersk-katolske kirke anser paven som Kristi apostel. Nyere karismatiske menigheter er noen ganger tilknyttet apostler eller s\xc3\xa5kalte \xc2\xabapostoliske nettverk\xc2\xbb. Disse forskjellige kirkesamfunnene har dog sv\xc3\xa6rt ulik oppfattelse av hva \xc2\xabapostel\xc2\xbb betyr.'